*Tämä artikkeli kertoo yhdysvaltalaisesta rock-yhtyeestä. Parabola on myös Linux-jakelu.*

| "Parabola"Tool |
| --- |
| Singlen "Parabola" kansikuva |
| Singlen tiedot |
|  Albumilta | *Lateralus* |
|  Julkaistu | 2002 (CD)2005 (DVD) |
|  Tuottaja(t) | David Bottrill |
|  Tyylilaji | progressiivinen metalli |
|  Levy-yhtiö | Tool Dissectional |
| Toolin muut singlet |
| "Schism"2001 | "Parabola"2002 | "Lateralus"2002 |

**Parabol** ja **Parabola** ovat kaksi yhden kokonaisuuden muodostavaa yhdysvaltalaisen rock-yhtye Toolin kappaletta. Ne ovat yhtyeen kolmannen albumin *Lateraluksen* kuudes ja seitsemäs kappale ja sen toinen singlejulkaisu.

Kappale
-------

"Parabol" on hillitty ja monotoninen kappale, jonka taustalla kuuluva efekti syntyi, kun Toolin rumpali Danny Carey hengitti mikrofoniin putken läpi. Kappale intensiteetti kasvaa vähitellen ja näin se toimii introna "Parabolalle", joka jatkuu suoraan kappaleen lopusta. "Parabola" on raskas rock-kappale, jossa kuullaan Toolin kitaristi Adam Jonesille harvinainen kitarasoolo. Kappale päättyy muuhun biisiin verrattuna pahaenteiseen kitarariffiin. Toimittaja Joel McIverin mukaan "Parabola" on Toolin tuotannosta lähimpänä radiosoittoon kelpaavaa melodista metallimusiikkia.

Toolin laulaja Maynard James Keenanin laulussa kappaleessa on käytetty muutamissa kohdissa useita lauluraitoja, joita on miksattu päällekkäin, kuoron kaltaisen vaikutelman aikaansaamikseksi. Kappaleen sanoitus kertoo fyysisestä kontaktissa. Sanoituksessa kuvaillaan yhteen kietoutunutta paria, joiden syleilyssä tuska on pelkkä illuusio. "Parabolissa" ja "Parabolassa" samat sanoituksen ja laulumelodiat toistuvat, joskin eri tavoin esitettynä.

Sana *parabol* muistuttaa lausuttuna englannin kielen sanaa *parable* (suom. *vertauskuva*). Sana *parabola* taas tarkoittaa paraabelia. Kappaleen nimeä on tulkittu niin, että paraabeli toimii vertauskuvana sanoituksissa kuvatulle parille, koska kuviona se muistuttaa kahta syleilevää ruumista.

Sävellys ja äänitys
-------------------

Kappaleet sävellettiin muiden *Lateralus*-albumin kappaleiden kanssa vuoden 2000 aikana. Tällöin Maynard James Keenan keskittyi toiseen yhtyeeseensä A Perfect Circleen, ja Toolin muut jäsenet työstivät tulevaa albumia.

Kappale äänitettiin tuottaja David Bottrillin luotsaamissa *Lateralus*-albumin studiosessioissa vuonna 2001. Sen miksasi Ron St. Germain.

"Parabolasta" ei julkaistu promosingleä, vaan tiedotusvälineille lähetettiin vuonna 2002 kappaleeseen juuri kuvattu musiikkivideo. Yleisölle suunnattu single julkaistiin myöhemmin samana vuonna.

"Parabola" julkaistiin vuonna 2005 DVD-singlenä yhtä aikaa "Schism"-DVD-singlen kanssa. Kappaleen tavallisen audioversion DVD sisälsi myös walesilaisen ambient-artisti Lustmordin siitä tekemän remiksauksen, sekä kappaleen musiikkivideon. Musiikkivideo oli lisäksi katsottavissa kommenttiraidan kanssa, jolla puhui Jello Biafra.

### CD-single (2002)

* Parabola

### DVD-single (2005)

* Parabol/Parabola
* Parabol/Parabola (Jello Biafra dual commentary)
* Parabol/Parabola (Lustmord remix)

Musiikkivideo
-------------

Kappaleista tehtiin eläviä näyttelijöitä ja nukkeanimaatiota yhdistävä musiikkivideo, jossa molemmat kappaleet soivat peräkkäin, niin että videolla on pituutta yhteensä yli kymmenen minuuttia. Kummallakin kappaleella on oma erillinen kohtauksensa. Ensimmäisessä kohtauksessa esiintyy kolme mustaan pukuun pukeutunutta lihavaa ihmishahmoa, jotka kokoontuvat hämärässä huoneessa sijaitsevan pöydän ympärille. Hahmoilla on kulmikas pää ja pulleat kädet. Yksi hahmoista puolittaa veitsellä omenan, jonka siemenkota muodostaa viisisakaraisen tähden. Sitten tähdessä kuusi ja sitten seitsemän sakaraa. Hahmot alkavat levitoida, kallistuvat pöydän ylle ja niiden suusta alkaa valua paksua mustaa tervamaista ainetta. Hahmot lipuvat myötäpäivään, niin että aine muodostaa pöydälle ympyrän.

"Parabola" alkaa soida ja alkaa toinen kohtaus. Tämä kohtaus tapahtuu valoisammassa huoneessa, jossa on kaksi hahmoa: brittiläisen trip hop -artisti Trickyn näyttelemä ihmishahmo, jonka silmäkulmista kasvaa kasvin vartta muistuttavat ulokkeet, ja pieni nukkehahmo, jolla on metallinkaltainen iho ja sen kasvoilla edestakaisin liikkuva naamio. Ihmishahmo rikkoo huoneessa sijaitsevan marmorilaatan ja asettaa päänsä lasilaatikkoon. Hänen päästään irtoaa leijuva munasolua muistuttava pallo, joka murskaa alleen nukkehahmon. Ihmishahmo halkaisee nukkehahmon ruumiin keskeltä pystysuoraan halki, niin että sen sisäelimet näkyvät yksityiskohtaisesti poikkileikkauksena. Ihmishahmo näkee huoneen ikkunasta pimeän metsän ja astuu ulos huoneesta. Metsässä hahmo poimii maasta lehden, joka leimahtaa liekkeihin ja sen keskelle ilmestyy silmä. Hahmo muuttuu läpinäkyväksi tietokoneanimaatiohahmoksi, jonka ruumiista näkee chakra-linjojen paikat. Palavat silmät tunkeutuvat hahmon ruumiiseen jalkojen kautta ja yhtyvät otsan kohdalla kolmannessa silmässä, joka avautuu ja sitten hahmo katoaa videon loppuessa valkoiseen valoon.

Toimittaja Joel McIver löytää tulkitsemalla musiikkivideota siitä muodonmuutoksen ja maailmankaikkeuteen sulautumisen teemoja. Hän havaitsee myös videossa Toolin viehtymyksen ihmisruumiin toimintoihin ja siihen miten ne voi yhdistää mieleen siirryttäessä "korkeammalle tasolle". Videon perimmäisenä sanomana hän näkee sen, että kaikessa on kyse eteenpäin kehittymisestä, jota kuvaa muun muassa videon hahmojen toimiminen vuorovaikutuksessa kuin yhteistä päämäärää kohti.

Lähteet
-------

* Joel McIver: *Tool - metallin alkemistit*. Suomentanut Sami Heino. Like, 2012. ISBN 978-952-01-0717-8.

### Viitteet

1. 1 2 3  McIver 2012, s. 284
2. 1 2  McIver 2012, s. 142
3. ↑  Kabir Akhtar: The Tool FAQ *Toolshed*.  16.6.2001. Viitattu 13.7.2012. (englanniksi)
4. ↑  McIver 2012, s. 126
5. ↑  McIver 2012, s. 136
6. ↑  McIver 2012, s. 146
7. 1 2 3 4  McIver 2012, s. 156
8. ↑  John Bush: Lustmord biography *Allmusic*. Viitattu 12.7.2012. (englanniksi)
9. ↑  McIver 2012, s. 193